Vliegtuig land sonder wiele by Lanseria-lughaweArgieffoto Die aanloopbaan by die Lanseria-lughawe in Pretoria moes Donderdagoggend tydelik sluit nadat ŉ vliegtuig se onderstel, waaronder sy wiele, tydens die landingsproses gefaal het. “ŉ Kleinvliegtuig se onderstel het gefaal toe dit omstreeks 08:30 wou land,” het Claudette Vianello, ŉ woordvoerder van die lughawe, gesê. Sy sê die vliegtuig se wiele het uitgekom toe die vliegtuig begin land, maar dat die wiele “ineengestort het” toe dit die aanloopbaan tref. Daar was vier mense aan boord. Geen beserings is aangemeld nie. Volgens Vianello was die aanloopbaan vir 45 minute lank gesluit en is dit intussen reeds weer oopgemaak. “Ons is 100% op skedule,” het sy gesê. Die Burgerlike Lugvaartowerheid sal die voorval ondersoek. -SAPA